和李尚書畫射虎圖歌
作者：獨孤及
朝代：唐

paragraphs: 飢虎呀呀立當路，萬夫震恐百獸怒。
彤弓金鏃當者誰，鳴鞭飛控流星馳。
居然畫中見真態，若務除惡不顧私。
時和年豐五兵已，白額未誅壯士耻。
分銖遠邇懸彀中，不中不發思全功。
捨矢如破石可裂，應弦盡敵山爲空。
殺氣滿堂觀者駭，颯若崖谷生長風。
精微入神在毫末，作繢造物可同功。
方叔秉鉞受命新，丹青起予氣益振。
底綏靜難巧可擬，嗟歎不足聲成文。
他時代天育萬物，亦以此道安斯民。